**Эссэ**

**Балабақша бақыт-баспалдағы**

**Тәрбиеші – Жумагулова Жайдарман Талгаткызы**

Қазіргі таңдағы білім беру жүйесіне енгізілген өзгеріс пен оның сапасы ұстаздың берген білімімен, ата-ананың тәрбиесімен және де елімізді дамытып, болашағын қалыптастыратын жас ұрпақтың тәлім-тәрбиесімен, адамгершілігімен, білімінің тереңдігімен, жалпы бойындағы ұлттық құндылықтары, мәдениеттілігі, ішкі әлемімен өлшенеді. Білімді, жан-жақты қабілетті ұрпақ – ұлтымыздың баға жетпес асыл қазынасы. Осындай ұлтымыздың баға жетпес асыл мұрасын қалыптастыру ең алдымен балабақша табалдырығынан басталады. Балабақша білім мен қоршаған ортаға, қоғамға бейімделудің тірегі, бастамасы болса, ал тәрбиеші сол бастаманың негізін қалайтын – балабақшаның жүрегі. Жалпы осы мамандықтың ауыртпалығы мен маңыздылығын сараптай отырып, неліктен балабақшаны – бақыт бастамасы, болашақтың кепілі екендігін талдап көрейікші.

Біріншіден, жалпы осы мамандықтың қыры да, сыры да – күн сайын көз алдымызда өсіп, дамып және әлемді жаңадан танып келе жатқан жас ұрпақпен жұмыс істеу. Дүниеге келген әрбір бөбек ата –анасынан бастап барлық туған туыстардың махаббаты мен жылулығына, шапағытына бөленіп өседі. Әр нәресте өз жанұясында тәлім-тәрбие алып, үш жасқа толғанда ата-аналар өз жүректерінің бір-бөлшегін сеніп, толықтай бір күнге балабақшаға әкеліп тапсырады. Сол орайда ананың орнына ана бола білетін – ол балабақша тәрбиешісі. Балабақша баланың үлкен өмір есігін ашатын алғашқы қадамы десек те болады. Осы басқан алғашқы қадамынан баланың келешек өмірі қаланады. Әрбір кішкентай ғана бүлдіршідердің өмірге енді аяқ басқан сәтте көңілінің кілтін тауып, олардың тұлға болып қалыптасуына үлкен үлес қоса алатын ұя. Аса сабырлықты, төзімділікті, шыдамдылықты, жылулықты қажет ететін үлкен кәсіп иелері қызмет атқарады. Себебі, бұл мамандық иелерінің мойнына тарыдай ғана бүлдіршіндердің бойына білім нәрін сеуіп, тәрбие ұрығын егіп, таудай азамат етіп шығару міндеті жүктелген. Баланың дамуының іргетасы қаланып, тұлғаның **мені** танылып, жеке тұлға ретінде қоршаған ортада өз орындарын табады. Отбасында өз дегенін, қалауын орындатып қоятын өте ерке балалар да болады. Бір үйдің кенжесі, бір үйдің тұла бойы тұңғышы. Балабақша – сол балалардың барлығына бірдей тәрбие беріп, бірыңғай тәртіпке баулитын орталық. Бақшадағы оқу қызметкері бес сала бойынша іске асып барлығы ойын түрінде балалар бойына білім нәрін сусындатады. Тәрбиешілер балалардың тілін дамытып ортаға бейімдеп, қарым-қатынасқа икемдейді, қарапайым математикалық ұғымдарын қалыптастыру арқылы оң мен солын, ұзын-қысқа, үлкен-кішісін ажыратуға, жапсыру, мүсіндеу, сурет салу арқылы шығармашылығы дамып, түрлі ойындар арқылы әлеуметтік ортаға бейімдейді, қоршаған ортада табиғат құбылыстарымен жақынырақ танысады. Педагогтар әр мерекеде түрлі рөлдерді сомдай отырып, балаларға түрлі жағдаяттарды сараптап, талдауға, салмақты болуға, дұрыс шешім қабылдауға үйретеді. Тәрбиеші балаларға білім беру үшін, әр баланың іс-әрекетін ойын арқылы ойлау дағдыларын, таным белсенділігін арттырып, көздеген мақсатқа жеткізуші. Сондықтан да педагогтардың, яғни, тәрбиешілердің мойындарына осындай үлкен жауапкершілік артылғандықтан, олардың жұмыстары өте ауыр болып келеді. Қорытындылай келе, мен барлық азаматтарды тәрбиешілердің еңбектерін бағалап, педагогтарды құрметтеуге шақырамын.

Екіншіден, балабақшаны – бала бағбандарының мекені деп тани отырып, балабақшаны – болашақтың бастамасы, бақыттың кепілі екендігінде білуіміз қажет. Болашақтың қақпасы – әрбір бақша табалдырығынан аттаған балдырғандардың ертеңіне деген сенім, жүректерінде патриоттық сезімдері жалындаған ұлт ұрпағын тәрбиелейтіндей болуы керек. Жалпы балаларды балабақшаға апарып отырған өте дұрыс. Себебі, балабақшада кішкентай бүлдіршіндер қосу-алу, жазуды ғана үйренбей, сонымен қатар қоршаған ортамен жақсы қарым-қатынаста болып, адамдармен араласып, басқа балалармен достасып, өздерінің айналасындағы адамдарды көбейтеді. Балабақшада балаларды заманға сай өнерлі, шығармашылыққа бай, жан-жақты дамыған, өз ойларын, көзқарастарын ашық білдіре алатын ұрпақ тәрбиелейді. Салыстырмалы түрде айтқанда, балабақшаға барған балалармен, балабақшаға бармаған баланың арасы жер мен көктей. Қай жағынан болмасын – адамдармен қарым-қатынас жасағанда,араласқанда балалардың сөйлеу мәнері мен өз ойларын жеткізе білуде және де тағы да басқа құбылыстарда да көптеген айырмашылықтарды байқауға болады. Сондықтан да бақша – тек қана балаға бас көз болатын мемлекет орталығы деп қарамай, керісінше, балабақша менің балама білмегенін үйретіп, жақсыны беріп, жаманнан жирендіретін орталық деп қарау керек.

Қорытындылай келе, мен әр адамның баласын жатсынбай, керісінше сол бүлдіршіндерді барынша аялап, қорғап, оқу-жазуды үйретіп, тәрбиелейтін ардақты ұстаздардың, тәрбиешілердің жұмыстарын бағалап, оларды құрметтеуге шақырамын және де ең бастысы Әл-Фараби бабамыз айтқандай « Тәрбиесіз берген білім – адамзаттың қас жауы » дегендей – педагогтарды оқытушыларын, ата-аналарын құрметтеуге, үлкендерді сыйлауға, патриоттыққа тәрбиелеуге үндеймін.